กลต.เชือด4คนอินไซด์หุ้นกะรัตจากที่ปรึกษากม.
ก.ล.ต. กล่าวโทษบุคคล 4 ราย กรณีอินไซด์หุ้นกะรัต สุขภัณฑ์ จากหัวหน้าทีมที่ปรึกษากฎหมายฝ่ายผู้ซื้อหุ้น
17 ส.ค. 2554

ก.ล.ต. กล่าวโทษบุคคล 4 ราย กรณีอินไซด์หุ้นกะรัต สุขภัณฑ์ จากหัวหน้าทีมที่ปรึกษากฎหมายฝ่ายผู้ซื้อหุ้น
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. กล่าวโทษนายอภิชาติ รุ่งเรืองอาชีวะ (ขณะเกิดเหตุชื่อนายวิสิทธิ์ กาญจโนภาส) นางรัชนี พานิช นายกฤษฎา กุลวิวัฒน์ และนายปรีชา ไม่ทราบนามสกุล ต่อกรมสอบสวนคดีพิเศษ (ดีเอสไอ) 
สืบเนื่องจากผลการตรวจสอบการซื้อขายหุ้นบริษัทแกรนด์ แอสเสท ดีเวลลอปเม้นท์ (GRAND) เมื่อปี 2549 ซึ่งพบว่ามีพยานหลักฐานน่าเชื่อถือว่า ในระหว่างวันที่ 15 ม.ค.-2 ก.ค. 2545 บุคคลเหล่านี้มีการซื้อขายหุ้นบริษัท กะรัต สุขภัณฑ์ (KARAT) โดยอาศัยข้อมูลภายใน (อินไซเดอร์เทรดดิง) ที่นายอภิชาติได้ล่วงรู้มาในฐานะเป็นหัวหน้าทีมที่ปรึกษากฎหมายของฝ่ายผู้ซื้อในการทำคำเสนอซื้อหุ้น KARAT ก่อนที่จะมีการเปิดเผยข้อมูลต่อประชาชนในวันที่ 3 ก.ค. 2545
“บุคคลทั้ง 4 ราย ได้ผลประโยชน์จากการซื้อขายหุ้น KARAT เป็นเงินกว่า 10 ล้านบาท โดยซื้อขายผ่านบัญชีของนางรัชนี บุคคลที่ใกล้ชิดกับนางรัชนี และนายกฤษฎา
อย่างไรก็ตาม นายอภิชาติและนางรัชนีได้ปฏิเสธข้อกล่าวหา ส่วนนายกฤษฎาไม่ติดต่อเพื่อขอชี้แจง และนายปรีชาไม่มีหลักฐานที่จะระบุตัวตนได้ว่าคือบุคคลใด